Ωμή ντοματόσουπα με κρουτόν σκόρδου
Μια δροσιστική σούπα με ωραία υφή και γεύση. Τώρα που οι ντομάτες είναι στα καλύτερα τους η σούπα θα βγει έξτρα νόστιμη.
4 μέτριες ώριμες ντομάτες, ξεφλουδισμένες, 1 μικρό ξερό κρεμμύδι, χοντροκομμένο, 1 μικρή πράσινη πιπεριά κέρατο, καθαρισμένη και κομμένη σε χοντρές φέτες, 1/2 μικρό αγγούρι, καθαρισμένο από φλούδα και σπόρια, χοντροκομμένο, 1 κουτ. σούπας ξίδι, κατά προτίμηση από λευκό κρασί, 1 κουτ. σούπας ντοματοπελτές, 1/2 κουτ. σούπας χυμός λεμονιού, 1 κουτ. σούπας φυλλαράκια από φρέσκια  ρίγανη, ψιλοκομμένα (σε ορισμένα μεγάλα σούπερ μάρκετ) ή 1 κουτ. γλυκού ρίγανη ξερή, τριμμένη, 1/8 κουτ. γλυκού πιπέρι καγιέν ή άλλο κόκκινο πιπέρι (ή όσο καυτερό μας αρέσει), 60 ml ελαιόλαδο, αλάτι, πιπέρι φρεσκοτριμμένο, 3 φέτες ψωμί, κατά προτίμηση μπαγιάτικο, χωρίς κόρα, σε μικρούς κύβους, 1 σκελίδα σκόρδου, ψιλοκομμένη, 20 ml ελαιόλαδο, αλάτι, φρεσκοτριμμένο πιπέρι
Για να ετοιμάσουμε την ωμή ντοματόσουπα με κρουτόν σκόρδου πολτοποιούμε στον πολυκόφτη που διαθέτουμε τις ντομάτες (σε δόσεις αν είναι μικρός).Πρέπει να επιμείνουμε, για  να γίνουν σχεδόν σαν χυμός.Τον σουρώνουμε σε βαθύ μπολ, ώστε να αφαιρέσουμε σπόρια και τυχόν κομματάκια.Προσθέτουμε τα υπόλοιπα υλικά, ανακατεύουμε,  σκεπάζουμε με μεμβράνη και τα αφήνουμε για 2 ώρες στο ψυγείο, να μαριναριστούν.Στη συνέχεια, χτυπάμε το όλον στον πολυκόφτη (σε δόσεις) μέχρι να προκύψει μια  λεία κρέμα.Διορθώνουμε το αλατοπίπερο αν χρειάζεται.Παράλληλα, σε ένα τηγάνι ζεσταίνουμε το ελαιόλαδο σε δυνατή  φωτιά, βάζουμε τα κυβάκια ψωμιού, προσθέτουμε το σκόρδο και αλατοπίπερο και  σοτάρουμε για περίπου 4-5 λεπτά, μέχρι να ξεροψηθούν και να ροδίσουν από όλες τις πλευρές.Μοιράζουμε τη σούπα σε ατομικά μπολ, σκορπίζουμε τα κρουτόν και σερβίρουμε.
Λαχανικά,Ντομάτα,Σκόρδο